Bevindings teen ANC-hoë oor VBS ter syde gestelDie hooggeregshof in Gauteng het Dinsdag die bevindings van adv. Terry Motau oor die VBS-bankskandaal teen ŉ ANC-hooggeplaaste in Limpopo ter syde gestel. Danny Msiza, ANC-tesourier in Limpopo, is aanvanklik in die verslag, “The Great Bank Heist”, daarvan beskuldig dat hy munisipaliteite aangemoedig het om in die omstrede VBS Mutual Bank te belê. Hy is gevolglik uit sy pos geskors, maar later weer aangestel. Msiza het die bevindings teen hom in die hof betwis en dié het Dinsdag bevind dat Motau se versuim om aan Msiza “prosedurele regverdigheid” te bied voordat hy sy verslag uitgereik het, wel onwettig en ongrondwetlik is. Motau en die Reserwebank, as respondente in die saak, is ook beveel om Msiza se regskoste te betaal. Dié uitspraak volg nadat Daily Maverick in Julie berig het oor dokumente wat Msiza en die ANC-burgemeester van die Vhembe-distriksraad, Florence Radzilani, ten nouste met die VBS-skandaal verbind. Maroela Media het vroeër berig die Valke het reeds agt mense in hegtenis geneem vir hul aandeel in die enorme plundery van dié bank. Die groep is vroeër by verskillende eiendomme in Gauteng en Limpopo aangekeer. Die hoof van die Valke, lt.genl. Godfrey Lebeya, het gesê hulle het na bewering gebaat by sowat R122 miljoen wat by VBS gesteel is. Luidens ŉ verslag van die Reserwebank is ŉ algehele bedrag van meer as R2 miljard egter van die bank gebuit. Die agt word daarvan beskuldig dat hulle deel gevorm het van die plan om VBS te bedrieg.